SAMCO ลบ 2% คาดนลท.เทขายทำกำไร หลังวานนี้วิ่งชนซิลลิ่ง
SAMCO ร่วงเกือบ 2% คาดนักลงทุนเทขายทำกำไร หลังวานนี้ราคาหุ้นปรับตัวเพิ่มขึ้นทำซิลลิ่ง ฟาก “ณพน เจนธรรมนุกูล” มั่นใจปีนี้พลิกกำไรหลังสถานการณ์โควิดคลี่คลาย
SAMCO ร่วง 2% คาดนักลงทุนเทขาย หลังวานนี้หุ้นปรับตัวเพิ่มขึ้นทำซิลลิ่ง ฟาก “ณพน เจนธรรมนุกูล” มั่นใจปีนี้พลิกกำไรหลังสถานการณ์โควิดคลี่คลาย
19 ต.ค. 2564

ผู้สื่อข่าวรายงานว่า ราคาหุ้น บริษัท สัมมากร จำกัด (มหาชน) หรือ SAMCO ณ เวลา 10:11 น. อยู่ที่ระดับ 2.04 บาท ลบ 0.04 บาท หรือ 1.92% สูงสุดที่ระดับ 2.24 บาท ต่ำสุดที่ระดับ 2 บาท ด้วยมูลค่าการซื้อขาย 112.48 ล้านบาท

โดยราคาหุ้น SAMCO ถูกแรงขายออกมาบางส่วนในวันนี้ หลังจากที่วานนี้ราคาปรับตัวขึ้นทำจุดสูงสุดระหว่างวัน (ซิลลิ่ง) ที่ระดับ 2.08 บาท บวก 0.47 บาท หรือ 29.19%
ขณะที่ก่อนหน้านี้ นายณพน เจนธรรมนุกูล กรรมการผู้จัดการ SAMCO เปิดเผยว่า บริษัทมั่นใจว่าปีนี้รายได้จะเติบโต และจะพลิกมีกำไรสุทธิ จากปีก่อนที่มีรายได้ 3,416.94 ล้านบาท และมีผลขาดทุน 64.19 ล้านบาท โดยเป็นผลมาจากสถานการณ์การแพร่ระบาดของเชื้อไวรัสโควิด-19 คลี่คลายไปในทิศทางที่ปรับตัวดีขึ้น และจากสถานการณ์โควิด-19 ยังหนุนให้ผู้บริโภคหันมาซื้อบ้านแนวราบกันมากขึ้น
โดยปัจจุบัน บริษัทมียอดขายรอโอน (Backlog) มูลค่าราว 200-300 ล้านบาท ซึ่งคาดว่าจะทยอยโอนกรรมสิทธิ์ให้ลูกค้าอย่างต่อเนื่องในช่วงที่เหลือของปีนี้ แม้ว่ามูลค่า Backlog ของบริษัทจะไม่สูงมากนักแต่เป็นโครงการแนวราบที่สร้างเสร็จแล้วมีการโอนได้ค่อนข้างเร็ว พร้อมกันนี้บริษัทได้เตรียมเปิดตัวโครงการใหม่ในไตรมาส 4/64 อีก 3 โครงการ มูลค่ารวม 850 ล้านบาท นอกเหนือจาก PROVIDENCE LANE Ekkamai-Ramintra ยังมีโครงการที่บริษัทพัฒนาเอง ได้แก่ TWO ekkamai มูลค่าโครงการ 150 ล้านบาท และ ONE GATE  รามอินทรา มูลค่า 200 ล้านบาท